Գայանե Մարտիրոսյանը հայկական անիմացիայի ուշագրավ դեմքերից է, ինքնատիպ ձեռագիր ունեցող ստեղծագործող, ում կինոնկարները վաղուց են հարթել փոքրիկ հանդիսատեսի ու առհասարակ հանդիսատեսի սիրտ տանող ճանապարհը: Պատճառը ոչ միայն նրա ֆիլմերից ճառագող բարությունն է, այդ ֆիլմերի մտերմիկ զրուցակից լինելու «ունակությունը», այլև այն նուրբ արվեստականությունը, որ չի կարող չգերել իր անկաշառությամբ, կատարողական վարպետությամբ, գույների նուրբ խաղով, այդ գույնը պատկեր ու մտածողություն դարձնելու հմտությամբ: